CELEX: C2005/155/59
Language: el
Date: 2005-06-25 00:00:00
Title: Υπόθεση T-179/05: Προσφυγή της Stradeblu s.r.l. κατά της Επιτροπής των Ευρωπαϊκών Κοινοτήτων, ασκηθείσα στις 6 Μαΐου 2005

25.6.2005   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 155/31
            
         Προσφυγή της Stradeblu s.r.l. κατά της Επιτροπής των Ευρωπαϊκών Κοινοτήτων, ασκηθείσα στις 6 Μαΐου 2005
   (Υπόθεση T-179/05)
   (2005/C 155/59)
   Γλώσσα διαδικασίας: η ιταλική
   Η Stradeblu s.r.l., με έδρα το Cagliari, εκπροσωπούμενη από τον δικηγόρο Alberto M. Rossi, άσκησε στις 6 Μαΐου 2005 ενώπιον του Πρωτοδικείου των Ευρωπαϊκών Κοινοτήτων προσφυγή κατά της Επιτροπής των Ευρωπαϊκών Κοινοτήτων, με αντικείμενο την ακύρωση της αποφάσεως σχετικά με τις κρατικές ενισχύσεις που χορήγησε η Ιταλία στις ναυτιλιακές εταιρίες Adriatica, Caremar, Saremar, Siremar και Toremar (όμιλος εταιριών Tirrenia), της 16ης Μαρτίου 2004 (απόφαση 2005/163/ΕΚ), με ειδικότερη αναφορά στο άρθρο 1 αυτής, όπου ορίζεται ότι «υπό την επιφύλαξη των διατάξεων της παραγράφου 2, οι ενισχύσεις που χορήγησε η Ιταλία στην Adriatica από 1ης Ιανουαρίου 1992, ως αντιστάθμιση για την παροχή δημόσιας υπηρεσίας, συμβιβάζονται με την κοινή αγορά βάσει του άρθρου 86, παράγραφος 2, της Συνθήκης».
   Η προσφεύγουσα ζητεί από το Πρωτοδικείο:
   
               1)
            
            
               να ακυρώσει την προσβαλλόμενη απόφαση και ειδικότερα το άρθρο 1 αυτής, στο μέτρο που εγκρίνει τις χορηγηθείσες στην (πρώην) Adriatica (νυν Tirrenia di Navigazione S.p.A.) ενισχύσεις που αφορούν τη σύνδεση Genova (Voltri)/Palermo (Termini Imerese),
            
         
               2)
            
            
               να διατάξει την απόδοση των παρανόμως εισπραχθεισών από την Adriatica (και από 26.7.2004 από την Tirrenia di Navigazione S.p.A.) ενισχύσεων για την παροχή της υπηρεσίας μεταφοράς στη γραμμή Genova (Voltri)/Palermo (Termini Imerese),
            
         
               3)
            
            
               να καταδικάσει την Επιτροπή στα δικαστικά έξοδα.
            
         Λόγοι και κύρια επιχειρήματα:
   Η παρούσα προσφυγή βάλλει κατά της αποφάσεως της Επιτροπής σχετικά με τις κρατικές ενισχύσεις που χορήγησε η Ιταλία στις ναυτιλιακές εταιρίες Adriatica, Caremar, Saremar, Siremar και Toremar (όμιλος εταιριών Tirrenia) (1), ειδικότερα όσον αφορά το άρθρο 1 αυτής, όπου ορίζεται ότι «υπό την επιφύλαξη των διατάξεων της παραγράφου 2, οι ενισχύσεις που χορήγησε η Ιταλία στην Adriatica από 1ης Ιανουαρίου 1992, ως αντιστάθμιση για την παροχή δημόσιας υπηρεσίας, συμβιβάζονται με την κοινή αγορά βάσει του άρθρου 86, παράγραφος 2, της Συνθήκης».
   Προς υποστήριξη της επιχειρηματολογίας της, η προσφεύγουσα επικαλείται ότι η προσβαλλόμενη απόφαση καθώς και η απόφαση 2001/851/ΕΚ, της 21ης Ιουνίου 2001, σχετικά με την ενίσχυση που χορήγησε η Ιταλία στην Tirrenia di Navigazione S.p.A., στερείται λογικής. Με την οικεία απόφαση, η καθής έλαβε γνώση της υποχρεώσεως που ανέλαβαν οι ιταλικές αρχές να καταργήσουν τις προσφερόμενες από την Tirrenia υπηρεσίες στη γραμμή Genova (Voltri)/Palermo (Termini Imerese), για τη νέα πενταετή περίοδο, με συνέπεια η εν λόγω γραμμή να μη λαμβάνεται πλέον υπόψη κατά τον υπολογισμό της αντισταθμίσεως για την παρεχόμενη δημόσια υπηρεσία. Με την ίδια απόφαση, εξάλλου, έγινε δεκτό ότι στην προαναφερθείσα γραμμή οι παρεχόμενες από τον ιδιώτη επιχειρηματία υπηρεσίες ικανοποιούν τα προβλεπόμενα από τη συναφθείσα με το Δημόσιο σύμβαση προαπαιτούμενα για τη δημόσια υπηρεσία, από απόψεως ικανότητας και συχνότητας.
   Αντιθέτως, με την προσβαλλόμενη απόφαση, η Επιτροπή:
   
               —
            
            
               ουδέν μέτρο λαμβάνει έναντι των ιταλικών αρχών λόγω της μη συμμορφώσεώς τους προς δέσμευση που ανέλαβαν ρητώς έναντι της καθής για την κατάργηση της υπηρεσίας στη συγκεκριμένη γραμμή
            
         
               —
            
            
               να αναγνωρίσει ότι η εξυπηρετούμενη από την Adriatica γραμμή Voltri/Termini Imerese, πάντοτε υπό καθεστώς ανταγωνισμού με άλλους ιδιώτες επιχειρηματίες, δύναται να τύχει ενισχύσεως υπό την έννοια ότι «εντούτοις, η προσφορά των επιχειρήσεων αυτών δεν μπορεί να θεωρηθεί συγκρίσιμη με αυτή της Adriatica ως προς την τακτικότητα και τη συχνότητα των δρομολογίων, καθώς και ως προς τον τύπο των σκαφών, σε ότι αφορά τις απαιτήσεις που έχουν θέσει οι ιταλικές αρχές στο πλαίσιο της συμβάσεως παροχής δημόσιας υπηρεσίας» (σημειο 103 της αποφάσεως).
            
         Τέλος, η προσφεύγουσα επικαλείται την έλλειψη και/ή αντιφατικότητα της αιτιολογίας της προσβαλλόμενης αποφάσεως, περάν του ότι παραβιάζει τον κανονισμό 3577/92 (2).
   
      (1)  Απόφαση της Επιτροπής, της 16ης Μαρτίου 2004, σχετικά με τις κρατικές ενισχύσεις που χορήγησε η Ιταλία στις ναυτιλιακές εταιρίες Adriatica, Caremar, Siremar, Saremar και Toremar (όμιλος εταιριών Tirrenia [κοινοποιηθείσα υπό τον αριθμό Ε(2004) 470] (2005/163/ΕΚ) (ΕΕ L 53 της 26.2.05, σ. 29).
   
      (2)  Κανονισμός (ΕΟΚ) 3577/92 του Συμβουλίου, της 7ης Δεκεμβρίου 1992, για την εφαρμογή της αρχής της ελεύθερης κυκλοφορίας των υπηρεσιών στις θαλάσσιες μεταφορές στο εσωτερικό των κρατών μελών (θαλάσσιες ενδομεταφορές – καμποτάζ) (ΕΕ L 364 της 12.12.1992, σ. 7).